Vullelmus Dei gratia Autisiodorensis episcopus omnibus presentes litteras inspecturis in Domino salutem. Noverint universi presentes pariter et futuri quod abbas et conventus Vallis lucentis concesserunt septem arpenta vinearum sita in territorio quod dicitur Mons de Fois Johanni Sutori, Willelmo Buart, Petro de Chableis, Roberto Picoire, Johanni Normant, Willelmo Vitriario, Stephano de Valle de Marci et eorum heredibus, eo tenore quod quilibet eorum habebit tantummodo unum arpentum de quo quindecim solidorum Autisiodorensis monete annui redditus in domo predictorum monachorum de Vallibus in crastino omnium sanctorum, eisdem vel eorum mandato solvere tenebitur. Et si tunc in solutione predicti redditus quis eorum defecerit, ipse emendam secundum usus et consuetudines patrie predictis monachis solvere tenebitur. Verum si aliquis eorum vendiderit vel pignori obligaverit vel quolibet aliomodo alienaverit arpentum suum, ille qui possidebit illud nichilominus redditum predictum predictis monachis et emendam secundum quod predictum est supradicto loco et termino. Hoc totum superius nominatum predictis hominibus singillatim nominatis in presentia nostra concedentibus et approbantibus, nos autem ad partium peticionem, in hujus rei memoriam et testimonium presentes litteras sigilli nostri munimine duximus roborandas. Actum anno Gracie M° CC° octavo decimo mense aprili, datum die sancti Georgii.